_:n3a69898f9f6e4fca877723b981a0bd08xb0
<http://schema.org/articleBody>
"AUGSBURG (Ekstra Bladet): Pierre-Emile Højbjerg trådte i går ind i de voksnes rækker, da han forlod de trygge rammer som stortalent i Bayern München og åbnede døren til et halvårligt ophold i Augsburg, hvor den 19-årige dansker forventes at levere. - Min karriere starter nu. Det er ikke noget pres for mig. Jeg skal bare fortsætte med alt det jeg altid har gjort... Ydmyg, ambitiøs, selvtillid, mentalt stærk arbejde hårdt og så være konsekvent. Så tror jeg også på, at det hele kommer til at hænge sammen, konstaterer danskeren over for Ekstra Bladet. Hvor danskeren officielt er sendt på græs for at skærpe talentet som Philipp Lahm, Toni Kroos og David Alaba har gjort før ham, så tegner der sig uofficielt også et billede af et midlertidigt brud, der var påkrævet for ikke at forcere den ulmende strid med cheftræner Pep Guardiola. Pierre-Emile Højbjerg vælger at tage den diplomatiske mine på, når han skal beskrive sin opfattelse af den meget roste spanske træner. - Mit forhold til Pep Guardiola er godt. Han er en fantastisk, fantastisk fodboldtræner – især ude på banen, smiler Pierre-Emile Højbjerg stille. Den intelligente danske spiller ligner til forveksling en mand, der velvidende om at udsagnet åbner en ladeport af fortolkninger omkring de personlige relationer. - Jeg er bare meget ambitiøs, og det sagde jeg også til ham: ’Jeg er måske bare en ambitiøs, dum og naiv 19-årig spiller...’ Jeg havde bare nogle forventninger og ambitioner lidt for tidligt, som ikke passede til Peps tanker, konstaterer han og korrigerer sig selv, da han i første omgang kommer til at sige, at hans ambitioner ikke passede til: ’klubbens tanker.’ Han ved godt ,at ordene ikke just dynger jord på modsætningerne mellem Pep Guardiola, som har kørt i en vis offentlighed siden danskeren sidste sommer i Ekstra Bladet for første gang lancerede sit krav om, at denne sæson skulle udløse jævn spilletid – og på positioner, hvor danskeren har sine forcer. - Mit job er ikke at være bedste venner med min træner. Det er at respektere ham og gøre, hvad der bliver sagt. Og det har jeg altid gjort. Så må vi begge leve med, at der undervejs er sagt nogle lidt ærgerlige ting, siger Pierre-Emile Højbjerg til Ekstra Bladet. Sagaen omkring danskerens udlejning til Augsburg har været præget af utallige historier omkring forholdet til Pep Guardiola. Og Pierre-Emile Højbjerg afslører også, at spanieren ikke var med omkring forhandlinger, da kontrakten med Bayern blev forlænget. - Jeg sad omkring forhandlingsbordet med Karl-Heinz Rummenigge (bestyrelsesformand, red.), Matthias Sammer (direktør, red.), Michael Reschke (sportsdirektør, red.) Søren Lerby og Kai Lerby (spillerens agenter, red.) og så sad jeg i midten, fortæller danskeren og bekræfter dermed beretningen om, at Bayern München – ikke Pep Guardiola - stod bag forlængelsen med danskeren. - Bag efter var jeg inde og snakke med Uli Hoeness (tidl. klubpræsident, red.), og han sagde noget meget vigtigt til mig: ’Nu tager du til Augsburg og spiller. Du laver ikke andet. Du snakker kun på fodboldbanen. Intet andet er vigtigt. Og så må du ikke glemme: ’München ist deine Heimat.’ – det er dit hjem. - Glem ikke, at du skal her tilbage for det er dit hjem. Det sagde han klart og tydeligt og tilføjede så. Nu er holdet bygget omkring Thomas Müller og Bastian Schweinsteiger. I fremtiden skal vi have Højbjerg og Alaba til at tage over, når de bliver trætte... og senere kommer der spillere, der afløser jer, fortæller danskeren om sin samtale med Bayern-legenden til Ekstra Bladet. - Det gav en rigtig god fornemmelse. Klubben vil mig gerne. Men det kan godt være at det først er om halvandet år, der er brug for mig. Og det nytter ikke noget, at jeg sidder og venter halvandet år. Så må Bayern undvære mig de 10-15 kampe, hvor jeg måske kunne være bragt i den periode. .Til gengæld vender jeg så tilbage med måske 45 kampes erfaring, så jeg måske til den tid kan bruges med det samme – og være en stamspiller ti år frem, siger Pierre-Emile Højbjerg, der netop valgte at forlænge med Bayern München af samme grund.. - Jeg har forlænget med Bayern, fordi det er målet. Som Rummenigge og Hoeness begge sagde det meget fint, så skal alt hvad jeg laver her i livet være med et mål for øje, og det er: 'FC Bayern München Stammspieler.' Det er også derfor jeg skifter til Augsburg – for at nå det mål. Vejen til det mål er svær at forudse, men vi tror alle på at jeg bliver ’Stammspieler’... og jeg er den der tror mest på det. Det er vigtigst af alt, siger han og afviser, at Bayern-toppen har fyldt ham med varm luft. - Det er jo verdensmestre og verdens bedste spillere i sin tid. De siger jo ikke sådan noget for sjov. De har lige sendt Xherdan Shaqiri, den bedste spiller i Schweiz, til Inter Milan. Der er de jo ligeglade... mig vil de forlænge med. Det siger mig meget, mener Pierre-Emile Højbjerg. Xabi-køb sendte Højbjerg væk AUGSBURG (Ekstra Bladet): 28. august sidste år trak nok en verdensmester Bayern-trøjen. Et væld af skader i sæsonopstarten fik Pep Guardiola til at gå til Bayern-toppen for at hente forstærkning. Ind ad døren trådte Xabi Alonso. Og lige præcis i den stund begyndte Pierre-Emile Højbjergs overvejelser om fremtiden at kredse om et lejeophold. - Første gang jeg blev klar over, at blev nødt til at gøre noget, var da Xabi Alonso kom. Det gjorde han allerede på transfervinduets tredjesidste dag i sommer, forklarer danskeren over for Ekstra Bladet på sin første dag i klubben. En møgkold, blæsende dag af slagsen, hvor de grå skyer hænger lavt over det normalt så disede Bayern. Men lige præcis i dag er sigten god. Så god, at de knejsende snedækkede alper er synlige, selv om de ligger mere end 150 kilometer væk. - Når vi kan se alperne herfra, så er det altid varsel om, at der er rigtig skidt vejr på vej, skutter Augsburg-fanen Hans Geiger sig, mens han skæver ind mod træningsbanen på de lokale helte. - München har vi historisk set et anstrengt forhold til. Men Pierre skal ikke være i tvivl om, at så længe han præsterer, så skal tilhængerne nok stå bag ham, forsikrer den 65-årige sæsonkortindehaver. Kontrasten til Bayern München kunne næsten ikke være mere håndgribelig for Pierre-Emile Højbjerg end netop oplevelsen af de første minutter omkring træningen. Hvor spillerne i Bayern kører ind ned i den underjordiske garage på Säbener Strasse og skal bare gå ti skridt fra omklædningen til banerne, hvor det ikke er usædvanligt med op mod 10.000 tilskuere til de åbne træningsdage. I Augsburg skal spillerne traske 300 meter fra omklædningen under SGL Arena til træningsanlægget og slæbe alt fra vand til træningsveste og bolde selv. Og tilskuere...? Ja, Pierre-Emile Højbjergs entré havde i går sendt Sky Sports til Augsburg sammen med masser af fotografer og journalister. Men fanbasen begrænsede sig til en håndfuld i den bidende, blæsende kulde, hvor windchill-faktoren smækkede oplevelsen ned i adskillige minus-grader. Men her var Højbjerg landet grundet en transfer foretaget, mens sommeren stadig varmede godt i München. - Da Xabi kom var det sgu lidt... altså, jeg betvivler slet ikke Xabi Alonsos kvaliteter. Han er jo en spiller i verdensklasse. Det kan enhver se. Jeg synes jo selv, at jeg er god, men jeg kunne jo godt forudse, at med ham i truppen, så forsvandt en del af de kampe, som jeg kunne håbe på at spille. Og der gik det nok op for mig, at vejen til holdet var lidt længere end jeg havde håbet på, forklarer danskeren. - Indtil det tidspunkt var konkurrencen Philipp Lahm, David Alaba og Bastian Schweinsteiger. Fire spillere til to pladser. Det skulle nok give mange kampe. Men med Xabi Alonso så var der pludselig fem... sukker han ubevidst: - Så er det nok en meget god idé at tage det spring her. En Bundesliga-klub, der ligger nummer seks, hvor jeg selvfølgelig ikke får noget foræret. Men træneren har sagt til mig, at han regner med mig, og han er parat til at give mig ansvar. Det kræver bare at jeg tager chancen, fortæller Pierre-Emile Højbjerg - For mig handler fodbold om, at når chancen opstår, så skal den udnyttes. Det er ligegyldigt om det er i Bayern München eller Augsburg. Der kan være et stykke tid mellem at chancen kommer, men kvaliteten skal altid være i top. - Jeg vidste godt, at jeg ikke ville få mange muligheder i efteråret i Bayern fordi konkurrencen var så hård, men jeg ville ikke sidde bag efter og føle, at jeg ikke havde leveret. Og det synes jeg, at jeg gjorde, siger den 19-årige midtbane-dynamo. - Men i Augsburg er der bestemt en mulighed for at jeg kan spille 17 Bundesliga-kampe på et halvt år... så er jeg en helt ny spiller på bare fire måneder. Så til sidst i Bayern tog jeg bare alt det med jeg kunne, og så var jeg klar til den her opdagelsesrejse til Augsburg, siger han og understreger, at han selv er tilfreds med, hvad Bayern-tiden allerede har givet. - Som 19-årig synes jeg det er okay at have spillet omkring 30 kampe for Bayern München, smiler han."
<https://ekstrabladet.dk/sport/derfor-flygter-hoejbjerg-fra-bayern/5391654>